Pasiūlymas TARYBOS REGLAMENTAS kuriuo sustabdomas autonominių Bendrojo muitų tarifo muitų taikymas tam tikriems žemės ūkio ir pramonės produktams ir panaikinamas Reglamentas (ES) Nr. 1344/2011 /* COM/2013/0776 final - 2013/0384 (NLE) */





AIŠKINAMASIS MEMORANDUMAS 1. PASIŪLYMO APLINKYBĖS Komisija siūlo naują pagrindinį reglamentą dėl autonominių muitų tarifų taikymo sustabdymo. To prireikė, nes 2011 m. gruodžio 19 d. Tarybos reglamentas (ES) Nr. 1344/2011 buvo iš dalies pakeistas keturis kartus ir į jo taikymo sritį nebepatenka žuvininkystės produktai. Todėl siekiant skaidrumo siūloma panaikinti minėtą reglamentą ir jį pakeisti siūlomu reglamentu. Šiame reglamente nurodytų produktų gamyba Sąjungoje nevykdoma arba yra nepakankama, todėl leidžiant įmonėms tam tikrą laikotarpį įsigyti atsargų mažesnėmis sąnaudomis būtų galima skatinti ekonominę veiklą Sąjungoje, didinti tokių įmonių konkurencinius pajėgumus ir, svarbiausia, suteikti joms galimybių išsaugoti darbo vietas arba sukurti naujų, modernizuoti savo struktūrą ir pan. Todėl reikėtų pabrėžti, kad importuotiems produktams, kurių muitų tarifų taikymas sustabdytas, užtikrinama judėjimo laisvė visoje Sąjungoje; taigi sustabdžius muitų tarifo taikymą tuo gali pasinaudoti bet kuris bet kurios valstybės narės veiklos vykdytojas. Kadangi autonominių muitų tarifų taikymo sustabdymas yra bendrosios taisyklės – Bendrojo muitų tarifo – išimtis, šios išimties, kaip ir visų nukrypti leidžiančių nuostatų, taikymą reikia prižiūrėti ir sistemingai, reguliariai persvarstyti (bent kartą per penkerius metus). Todėl neturėtų būti atmetama galimybė tam tikrų priemonių taikymą sustabdyti anksčiau, jei Sąjungai nebenaudinga toliau stabdyti autonominių Bendrojo muitų tarifo muitų taikymo arba jei tai pateisinama techniniais produktų pokyčiais ar ekonominėmis tendencijomis rinkoje arba pasikeitusiomis aplinkybėmis. Tais atvejais, kai Komisija, remdamasi persvarstymo rezultatais, mano, kad tam tikro produkto muito taikymo sustabdymą reikia pakeisti arba vėl pradėti taikyti muitą tam produktui, ji Tarybai pateikia pasiūlymą atitinkamai iš dalies pakeisti I priede pateiktą sąrašą. Pridėto pasiūlymo I priede nurodomi produktai, kurių muito taikymas jau sustabdytas Tarybos reglamentu (ES) Nr. 1344/2011 su paskutiniais pakeitimais, padarytais Reglamentu (ES) Nr. 626/2013, taip pat žemės ūkio ir pramonės produktai, kurie apsvarstyti po šio paskutinio pakeitimo. Taip pat reikėjo numatyti, kad importuojant tam tikrus produktus išleidimo į laisvą apyvartą deklaracijoje būtų nurodyta ne tik svoris kilogramais arba tonomis, bet ir susiję papildomi matavimo vienetai. Todėl pridedamo pasiūlymo II priede pateikiamas produkto kodų su atitinkamais papildomais vienetais sąrašas. Komisija, padedama Ekonominių tarifų klausimų grupės, peržiūrėjo visus jai valstybių narių pateiktus naujus prašymus laikinai sustabdyti autonominių Bendrojo muitų tarifo muitų taikymą. Šie nauji prašymai sustabdyti muitų taikymą išnagrinėti atsižvelgiant į kriterijus, nustatytus Komisijos komunikate dėl autonominių muitų tarifo taikymo sustabdymo ir kvotų (žr. OL C 363, 2011 12 13, p. 6). Pasiūlymas atitinka prekybos, įmonių, vystymosi ir išorės santykių politikos kryptis. Šiuo pasiūlymu nepažeidžiami šalių, sudariusių lengvatinės prekybos susitarimus su ES (kaip antai tų, kurioms taikoma bendroji lengvatinių muitų tarifų sistema, AKR režimas, taip pat šalių kandidačių ir potencialių šalių kandidačių), interesai. 2. KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI Konsultuotasi su Ekonominių muitų tarifų klausimų grupe, kurioje dalyvauja visų valstybių narių kompetentingų institucijų atstovai. Per grupės diskusijas susitarta arba prieita prie kompromiso dėl visų išvardytų produktų, kurių muitų taikymas sustabdytas. Galimų rimtų pavojų, kurių pasekmės būtų nepataisomos, nustatyta nebuvo. Šiam pasiūlymui taikoma tarnybų tarpusavio konsultacijų procedūra ir jis bus paskelbtas Europos Sąjungos oficialiajame leidinyje, kai jį priims Taryba. 3. TEISINIAI PASIŪLYMO ASPEKTAI Šio reglamento pasiūlymo teisinis pagrindas yra Sutarties dėl Europos Sąjungos veikimo 31 straipsnis. Pasiūlymas priklauso išimtinei Sąjungos kompetencijai. Šiuo pasiūlymu laikomasi proporcingumo principo, kadangi nustatytos priemonės atitinka principus, kuriais siekiama supaprastinti užsienio prekybos vykdytojams taikomas procedūras, ir Komisijos komunikatą dėl autonominių muitų tarifo taikymo sustabdymo ir kvotų (OL C 363, 2011 12 13, p. 6). Remiantis Sutarties dėl Europos Sąjungos veikimo 31 straipsniu, autonominių muitų tarifų taikymo sustabdymą ir kvotas, remdamasi Komisijos pasiūlymu, kvalifikuota balsų dauguma tvirtina Taryba, todėl reglamentas yra tinkama priemonė. 4. POVEIKIS BIUDŽETUI Nesurinkti muitai iš viso sudaro maždaug 86 mln. EUR per metus. Poveikis biudžeto tradiciniams nuosaviems ištekliams yra -64,5 mln. EUR per metus (75 % x 86 mln. EUR per metus). 2013/0384 (NLE) Pasiūlymas TARYBOS REGLAMENTAS kuriuo sustabdomas autonominių Bendrojo muitų tarifo muitų taikymas tam tikriems žemės ūkio ir pramonės produktams ir panaikinamas Reglamentas (ES) Nr. 1344/2011 EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, ypač į jos 31 straipsnį, atsižvelgdama į Europos Komisijos pasiūlymą, kadangi: (1) I priede nurodytų žemės ūkio ir pramonės produktų gamyba šiuo metu nepakankama arba nevykdoma, todėl neįmanoma patenkinti Sąjungos pramonės šakų, kuriose naudojami tie produktai, poreikių; (2) todėl Sąjunga yra suinteresuota iš dalies arba visiškai sustabdyti autonominių Bendrojo muitų tarifo muitų taikymą tiems produktams; (3) Tarybos reglamentas (ES) Nr. 1344/2011[1] buvo ne kartą iš dalies pakeistas. Be to, iš dalies pakeitus Tarybos reglamentą (ES) Nr. 1220/2012[2], iš jo taikymo srities išbraukti žuvininkystės produktai. Todėl siekiant skaidrumo jį visą reikėtų pakeisti nauju reglamentu; (4) reglamentais, kuriais sustabdomas autonominių Bendrojo muito tarifo muitų taikymas tam tikriems pramonės ir žemės ūkio produktams, atnaujinta didelė dalis ankstesnių priemonių. Todėl, siekiant racionalizuoti susijusių priemonių įgyvendinimą, reikia neapriboti šio reglamento galiojimo laiko, nes jo taikymo sritis gali būti pakeista, o produktai Tarybos reglamentu gali būti įtraukiami į šio reglamento priedą arba iš jo išbraukiami; (5) kadangi šio reglamento I priede nurodytų produktų muitų taikymas sustabdytas laikinai, tą sustabdymą reikėtų sistemingai persvarstyti praėjus ne daugiau kaip penkeriems metams nuo jo taikymo pradžios ar atnaujinimo. Be to, Komisijai pateikus pasiūlymą, pagrįstą jos iniciatyva atlikto persvarstymo rezultatais, arba paprašius vienai ar kelioms valstybėms narėms, bet kuriuo metu turėtų būti galima atšaukti muitų taikymo tam tikriems produktams sustabdymą, jei Sąjungai nebenaudinga toliau stabdyti muitų taikymo arba jei tai pateisinama techniniais produktų pokyčiais, pasikeitusiomis aplinkybėmis ar ekonominėmis tendencijomis rinkoje; (6) tam tikrų šio reglamento I priede išvardytų produktų statistiniai duomenys dažnai pateikiami vienetais, kvadratiniais metrais (m2) ar kitais matavimo vienetais nei svoris. Tačiau Tarybos reglamento (EEB) Nr. 2658/87[3] I priede pateiktoje Kombinuotojoje nomenklatūroje tokie papildomi matavimo vienetai nenurodyti. Todėl reikia numatyti kad importuojant atitinkamus produktus išleidimo į laisvą apyvartą deklaracijoje būtų nurodytas ne tik svoris kilogramais arba tonomis, bet ir susiję papildomi matavimo vienetai; (7) dėl to, jog šiame reglamente nustatytas muitų sustabdymas turėtų būti pradėtas taikyti nuo 2014 m. sausio 1 d., šis reglamentas turėtų būti pradėtas taikyti nuo tos pačios datos ir įsigalioti iš karto po jo paskelbimo Europos Sąjungos oficialiajame leidinyje; (8) pagal proporcingumo principą, siekiant pagrindinių tikslų – didinti Sąjungos pramonės konkurencinius pajėgumus ir taip suteikti galimybių išsaugoti darbo vietas arba sukurti naujų bei modernizuoti savo struktūrą, – būtina ir tikslinga nustatyti Bendrojo muitų tarifo muitų taikymo I priede nurodytiems produktams sustabdymo taisykles. Pagal Europos Sąjungos sutarties 5 straipsnio 4 dalį šiuo reglamentu neviršijama to, kas būtina jo tikslams pasiekti, PRIĖMĖ ŠĮ REGLAMENTĄ: 1 straipsnis Autonominių Bendrojo muitų tarifo muitų taikymas I priede išvardytiems žemės ūkio ir pramonės produktams sustabdomas. 2 straipsnis 1. Komisija gali bet kuriuo metu persvarstyti muito taikymo priede išvardytiems produktams sustabdymą: a) savo iniciatyva; b) valstybės narės prašymu. 2. Komisija muito taikymo sustabdymą persvarsto I priede nurodytais metais. 3 straipsnis Teikiant produktų, kuriems priskiriami II priede nurodyti KN kodai arba TARIC kodai, išleidimo į laisvą apyvartą deklaraciją, į atitinkamą jos laukelį įrašomi tame priede nurodyti papildomi matavimo vienetai. 4 straipsnis Reglamentas (ES) Nr. 1344/2011 panaikinamas. 5 straipsnis Šis reglamentas įsigalioja jo paskelbimo Europos Sąjungos oficialiajame leidinyje dieną. Jis taikomas nuo 2014 m. sausio 1 d. Šis reglamentas privalomas visas ir tiesiogiai taikomas visose valstybėse narėse. Priimta Briuselyje Tarybos vardu Pirmininkas FINANSINĖ TEISĖS AKTO PASIŪLYMO, KURIO POVEIKIS BIUDŽETUI SUSIJĘS TIK SU ĮPLAUKOMIS, PAŽYMA 1. PASIŪLYMO PAVADINIMAS Tarybos reglamento, kuriuo sustabdomas autonominių Bendrojo muitų tarifo muitų taikymas tam tikriems žemės ūkio ir pramonės produktams, pasiūlymas 2. BIUDŽETO EILUTĖS Skyrius ir straipsnis: 12 skyrius, 120 straipsnis. 2014 metams biudžete numatyta suma: 18 086 400 000 EUR (BP 2014 M.) 3. FINANSINIS POVEIKIS ¨ Pasiūlymas neturi finansinio poveikio X Pasiūlymas neturi finansinio poveikio išlaidoms, bet turi tokį finansinį poveikį įplaukoms: Biudžeto eilutė || Įplaukos[4] || || [2014 – 2018 m.] 120 straipsnis || Poveikis nuosaviems ištekliams || || - 64 500 000 (per metus) 4. KOVOS SU SUKČIAVIMU PRIEMONĖS Remiantis Komisijos reglamento (EEB) Nr. 2454/93, išdėstančio Bendrijos muitinės kodekso įgyvendinimo nuostatas, 291–300 straipsniais, bus atlikti kai kurių produktų, kuriems taikomas šis Tarybos reglamentas, galutinio vartojimo patikrinimai. 5. KITOS PASTABOS Šiuo reglamentu pakeičiamas galiojantis Tarybos reglamentas (EB) Nr. 1344/2011. Galiojančio reglamento priede yra 1 792 produktų eilutės ir dėl jų 2013 m. nesurinktų muitų apskaičiuotoji suma iš viso sudaro 1040 mln. EUR. remiantis faktiniais 2013 m. pirmojo pusmečio duomenimis. Šis skaičius gautas bendrą produktų, kurių autonominių muitų tarifų taikymas buvo sustabdytas 2013 m., importo vertę (remiantis Eurostato Comext duomenimis) padauginus iš atitinkamos konkrečių muitų tarifų eilučių Bendrojo muitų tarifo ad valorem muito normos. Į nurodytą bendrą sumą jau neįtraukti nesurinkti muitai už produktus, kurių muitų taikymas nebebus sustabdytas įsigaliojus šiam reglamentui ir panaikinus Reglamentą (ES) Nr. 1344/2011. Be pirmiau nurodytų produktų, kurių muitų taikymas sustabdytas, eilučių, šiame pasiūlyme yra 130 naujų produktų, kurių muitų taikymą reikia sustabdyti, eilučių. Dėl šių produktų muitų taikymo sustabdymo nesurinkti muitai, apskaičiuoti remiantis prašančiosios valstybės narės prognoze, sudaro 48 mln. EUR per metus. Tačiau, remiantis ankstesnių metų statistiniais duomenimis, šią sumą reikėtų padidinti taikant 1,8 dydžio vidutinį koeficientą, siekiant atsižvelgti į importą į kitas valstybes nares, kuriose sustabdomas tų pačių muitų taikymas. Tai reiškia, jog nesurinktų muitų suma sieks apie 86 mln. EUR per metus. Todėl dėl muitų taikymo šio pasiūlymo priede nurodytiems produktams sustabdymo nesurinkti muitai, apskaičiuoti pagal numatomą importą į prašančiąją valstybę narę 2014–2018 m., iš viso siekia 1 126 mln. EUR per metus. Numatomos šios priemonės sąnaudos Tradiciniais nuosavais ištekliais laikomų įplaukų sumažėjimas dėl šio reglamento gali būti apskaičiuojamas taip (atskaičius surinkimo išlaidas): 86 x 75 % = 64,5 mln. EUR per metus 2014 01 01–2018 12 31 laikotarpiu. Tradiciniais nuosavais ištekliais laikomų įplaukų sumažėjimas turėtų būti kompensuojamas valstybių narių įnašais, pagrįstais BNP. [1] 2011 m. gruodžio 19 d. Tarybos reglamentas (ES) Nr. 1344/2011, kuriuo laikinai sustabdomas autonominių Bendrojo muitų tarifo muitų taikymas tam tikriems žemės ūkio, žuvininkystės ir pramonės produktams (OL L 349, 2011 12 31, p. 1). [2] 2012 m. gruodžio 3 d. Tarybos reglamentas (ES) Nr. 1220/2012 dėl priemonių, susijusių su prekyba, kuriomis siekiama 2013–2015 m. užtikrinti tam tikrų žuvininkystės produktų tiekimą Sąjungos perdirbėjams, kuriuo iš dalies keičiami reglamentai (EB) Nr. 104/2000 ir (ES) Nr. 1344/2011 (OL L 349, 2012 12 19, p. 4). [3] 1987 m. liepos 23 d. Tarybos reglamentas (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, 1987 9 7, p. 1). [4] Tradiciniai nuosavi ištekliai (žemės ūkio mokesčiai, cukraus mokesčiai, muitai) turi būti nurodomi grynosiomis sumomis, t. y. iš bendros sumos atskaičius 25 % surinkimo išlaidų.